US किसी का साथी नहीं, वो ईरान-इराक की दोस्ती का सबसे बड़ा दुश्मन
Iran Supreme Leader Ali Khamenei On US troops in its territory. ईरान के सुप्रीम लीडर अयातुल्ला अली खामेनेई ने कहा है कि अमेरिका एक भरोसेमंद दोस्त नहीं है। इराक को अपने क्षेत्र में अमेरिकी सेना को इजाजत नहीं देनी चाहिए
ईरान के सुप्रीम लीडर अयातुल्ला अली खामेनेई ने कहा है कि अमेरिका एक भरोसेमंद दोस्त नहीं है। इराक को अपने क्षेत्र में अमेरिकी सेना को इजाजत नहीं देनी चाहिए। इराक में एक भी अमेरिकी नागरिक की मौजूदगी उनके लिए ज्यादा है। दरअसल, शनिवार को ईरानी लीडर ने तहरान में इराक के राष्ट्रपति अब्दुल लतीफ राशिद से मुलाकात की। पिछले साल अक्टूबर में प्रेसिडेंट बनने के बाद राशिद पहली बार ईरान पहुंचे।
खामेनेई ने कहा- अमेरिकी लोग इराक के दोस्त नहीं हैं। वो किसी के दोस्त नहीं हो सकते। अमेरिका अपने यूरोपीय साथियों के लिए भी वफादार नहीं है। वो ईरान-इराक की दोस्ती का सबसे बड़े दुश्मन है। इस पर इराकी लीडर राशिद ने कहा- हमारा फोकस ईरान के साथ रिश्तों को और गहरा करना और दोनों देशों के बीच हर विवाद को हल करना है।
राष्ट्रपति बनने के बाद पहली बार ईरान पहुंचे अब्दुल राशिद
इससे पहले शनिवार को तहरान पहुंचने पर ईरान के राष्ट्रपति इब्राहिम रईसी ने सादाबाद पैलेस में इराकी राष्ट्रपति का स्वागत किया। इसके बाद दोनों नेताओं के बीच बातचीत हुई और फिर उन्होंने एक प्रेस कॉन्फ्रेंस को भी संबोधित किया। राशिद ने ईरान के संसद स्पीकर मोहम्मद बाघेर गालिबफ से भी बैठक की। इस दौरान उन्होंने ईरान और सऊदी अरब के बीच रिश्ते सुधारने की पहल का भी स्वागत किया।
इराक की तरक्की ईरान के लिए बेहद जरूरी
अमेरिका को पूरी तरह से इराक से बाहर करने के अलावा खामेनेई ने ईरान के लिए इराक के महत्व पर भी बात की। उन्होंने कहा- इराक की तरक्की हमारे लिए बेहद जरूरी है। पिछले महीने दोनों देशों ने अहम द्विपक्षीय और आर्थिक समझौतों पर हस्ताक्षर किए थे। इनको पूरी तरह से लागू करने की जरूरत है। ईरानी लीडर ने कहा कि अमेरिका नहीं चाहता कि ईरान और इराक की दोस्ती और गहरी हो। हमें ऐतिहासिक मूल्यों को आधार बनाकर अपने रिश्तों को आगे बढ़ाना है वरना हम फिर से सद्दाम हुसैन के दौर में चले जाएंगे।
इराक में मौजूद हैं अमेरिका के ढाई हजार सैनिक
दरअसल, सद्दाम ने 1979 की क्रान्ति के कुछ समय बाद ईरान पर हमला बोल दिया था। 8 साल तक चले युद्ध में लाखों लोगों को अपनी जान गंवानी पड़ी थी। इसके बाद 13 दिसंबर 2003 को अमेरिकी सेना ने सद्दाम हुसैन को पकड़ लिया था। 30 दिसंबर 2006 को सद्दाम को फांसी दे दी गई थी। 2014 में इराक पर इस्लामिक स्टेट के कब्जे के बाद से वहां करीब ढाई हजार अमेरिकी सैनिक मौजूद हैं। ये इराकी सेना को इस्लामिक स्टेट से मुकाबला करने के लिए सलाह और ट्रेनिंग देती है।
सुलेमानी की मौत के बाद बढ़ा अमेरिका-ईरान विवाद
ईरान और अमेरिका के बीच लगातार विवाद रहा है। दरअसल, जनवरी 2020 में तब के अमेरिकी राष्ट्रपति डोनाल्ड ट्रम्प के आदेश पर उनकी सेना और CIA ने मिलकर ईरानी विशेष सेना के प्रमुख जनरल कासिम सुलेमानी को मार दिया था। जनरल कासिम इराक और सीरिया में आतंकी संगठन इस्लामिक स्टेट के खिलाफ लड़ने के लिए चर्चित थे।
उनकी मौत के बाद ईरान के सुप्रीम लीडर अली खामेनेई ने कई बार पश्चिम एशिया से सभी अमेरिकी सैनिकों को खदेड़ने की बात कही। 7 जनवरी 2020 को ईरान ने इराक में स्थित दो अमेरिकी सैन्य बेसों पर 22 मिसाइलें दागी थीं। ईरान ने दावा किया था कि इस हमले में अमेरिका के 80 सैनिक मारे गए।